Nõukogu määrus (EÜ) nr 1239/98,

8. juuni 1998,

millega muudetakse määrust (EÜ) nr 894/97, milles sätestatakse teatavad tehnilised meetmed kalavarude kaitseks

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 43,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

(1) nõukogu 20. detsembri 1992. aasta määruse (EMÜ) nr 3760/92 (millega luuakse ühenduse kalanduse ja akvakultuuri süsteem) [4] artiklites 2 ja 4 on sätestatud, et nõukogu peab kättesaadavate teadusuuringute tulemusi silmas pidades kehtestama vajalikud kaitseabinõud, et tagada mere elusressursside säästlik, ratsionaalne ja vastutustundlik kasutamine, võttes muu hulgas arvesse püügi mõju mere ökosüsteemile; selleks võib nõukogu vastu võtta püügivahendeid ja nende kasutamisviise käsitlevad tehnilised meetmed;

(2) ühenduse tasandil on vaja kehtestada põhimõtted ja teatavad eeskirjad, et liikmesriigid võiksid tagada nende lipu või nende jurisdiktsiooni all sõitvate laevade püügitegevuse korraldamise;

(3) määrus (EÜ) nr 894/97 [5] reguleerib püüki triivvõrkudega;

(4) triivvõrkudega püügi püügikoormus on varasemal ajal kiiresti suurenenud; kõnealuse püügi kontrollimatu laienemine võib põhjustada tõsist ohtu, et sihtliikide püügikoormus suureneb;

(5) asutamislepingu artikli 130r lõikes 2 on sätestatud põhimõte, et kõik ühenduse meetmed peavad lähtuma ettevaatusprintsiibil rajanevatest keskkonnakaitsenõuetest;

(6) vastavalt ühenduse rahvusvahelistele kohustustele, mille kohaselt tuleb aidata kaasa ookeanide bioloogiliste ressursside kaitsmisele ja majandamisele, tuleb ühenduse laevade triivvõrkudega püügi mis tahes laienemist rangelt reguleerida;

(7) nõutavad on triivvõrkude pikkusi käsitlevad piirangud;

(8) tuuni, mõõkkala ja teatavate teiste liikide püük triivvõrkudega põhjustab kaaspüüki ja ohtu nende liikide populatsioonidele, mis sihtliikide hulka ei kuulu;

(9) arvestades püügikoormuse kontrollimatu laienemise ohtu ja seda, et triivvõrkudega püük pole piisavalt selektiivne, tuleks triivvõrkude kasutamine tuuni, mõõkkala ja teatavate teiste liikide püüdmisel keelata; ökoloogiliste ohtude vältimiseks peaks üleminek toimuma kiiresti;

(10) triivvõrkudega kõnealuseid liike püüdnud ühenduse laevade kohta kehtivad majanduspiirangud, mistõttu on vaja üleminekuperioodi; nimetatud laevadel peaks olema lubatud triivvõrkudega püüki jätkata kuni 31. detsembrini 2001;

(11) Läänemere kalapüügi tehnilised kaitsemeetmed on sätestatud määruses (EÜ) nr 88/98 [6];

(12) püük triivvõrkudega peaks toimuma ainult sellistes tingimustes, kus nende kasutamist saab kontrollida ja kus seda ka tegelikult kontrollitakse;

(13) komisjoni 22. septembri 1983. aasta määrus (EMÜ) nr 2807/83 (millega sätestatakse liikmesriikide kalasaake käsitleva teabe registreerimise üksikasjalikud eeskirjad) [7] ei hõlma kogu triivvõrgupüüki; nõukogu 12. oktoobri 1993. aasta määruse (EMÜ) nr 2847/93 (millega luuakse ühise kalanduspoliitika suhtes rakendatav kontrollisüsteem) [8] logiraamatuid ja lossimisdeklaratsioone käsitlevad üldsätted hakkavad Vahemerel kehtima alles 1. jaanuarist 1999;

(14) seetõttu on triivvõrgupüügi kontrollimine eriti raske; kõnealuseks tegevuseks tuleks määratleda erisätted;

(15) triivvõrgupüügi tagajärgi tuleb pidevalt hinnata; seepärast tuleb koguda vajalikke andmeid;

(16) logiraamatu andmeid tuleb võrrelda lossitud kauba mahuga, mille tõhus läbivaatamine peab olema võimalik;

(17) liikmesriigid peavad komisjonile esitama teatavad andmed, mis on vajalikud liikmesriikide teostatud läbivaatuste kontrollimiseks ühenduse tasandil;

(18) käesoleva määruse sätete mis tahes täitmatajätmise kohta peaksid kehtima liikmesriikide sanktsioonid vastavalt määrusele (EÜ) nr 2847/93,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 894/97 muudetakse järgmiselt.

1. Artikkel 11 asendatakse järgmisega:

"Artikkel 11

Laevad ei tohi pardal hoida ega kalastamiseks kasutada ühte või mitut triivvõrku, mille pikkus eraldi või kokku on üle 2,5 kilomeetri.

Artikkel 11a

1. Alates 1. jaanuarist 2002 ei tohi laevad pardal hoida ega kalastamiseks kasutada ühte või mitut VIII lisas loetletud liikide püügiks mõeldud triivvõrku.

2. Alates 1. jaanuarist 2002 on keelatud triivvõrkudega püütud VIII lisas loetletud liikide lossimine.

3. Kuni 31. detsembrini 2001 võivad laevad pardal hoida ja kalastamiseks kasutada ühte või mitut lõikes 1 osutatud triivvõrku pärast seda, kui lipuliikmesriigi pädevad asutused on andnud selleks loa. 1998. aastal ei ületa nende laevade arv, millel liikmesriik lubab pardal hoida ja kalastamiseks kasutada ühte või mitut triivvõrku, 60 % kalalaevade arvust, mis kasutasid ühte või mitut triivvõrku ajavahemikul 1995–1997.

4. Liikmesriigid edastavad komisjonile iga aasta 30. aprilliks iga sihtliigi osas nimekirja laevade kohta, millel on lubatud kala püüda lõikes 3 osutatud triivvõrkudega; 1998. aasta kohta tuleb teave saata hiljemalt 31. juuliks 1998.

Artikkel 11b

1. Kõik kalalaevad, mis kasutavad VIII lisas loetletud liikide püüdmiseks ühte või mitut triivvõrku, tegutsevad järgmistel tingimustel:

- püügi ajal peab võrk olema laevalt pidevalt silmaga jälgitav,

- võrgu kummassegi otsa tuleb kinnitada radarreflektoritega ankurdamata poid, et võrgu asukoha saaks igal ajal kindlaks teha. Poid peavad olema alaliselt tähistatud selle laeva registreerimistähe või -tähtede ja -numbriga, millele nad kuuluvad.

2. Ühte või mitut lõikes 1 osutatud triivvõrku kasutava kalalaeva kapten peab logiraamatut, kus iga päev tuleb registreerida järgmine teave:

- pardal olevate võrkude kogupikkus,

- iga püügi käigus kasutatud võrkude kogupikkus,

- iga püügi käigus püütud kõigi liikide kogused, sealhulgas kaaspüük ja vette tagasi lastud isendid, eelkõige vaalalised, roomajad ja merelinnud,

- iga pardal hoitava liigi kogus,

- saagi püüdmise kuupäev ja asukoht.

3. Kõik lõikes 2 osutatud kaptenid edastavad lossimist tegeva liikmesriigi pädevatele asutustele deklaratsiooni, milles on esitatud vähemalt iga lossitud liigi kogused ja püügikuupäevad ning -vööndid.

4. Ühte või mitut lõikes 1 osutatud triivvõrku kasutavate kalalaevade kaptenid, kes soovivad kasutada mõne liikmesriigi lossimispaika, teatavad asjaomase liikmesriigi pädevatele asutustele vähemalt kaks tundi enne sadamasse saabumist kavandatud lossimispaiga ja saabumisaja.

5. Kõik ühte või mitut lõikes 1 osutatud triivvõrku kasutavad kalalaevad hoiavad pardal lipuliikmesriigi pädevate asutuste eelnevalt väljastatud püügiluba.

6. Juhul kui artiklites 11 ja 11a ja käesolevas artiklis sätestatud kohustusi ei suudeta täita, võtavad pädevad asutused asjaomaste laevade suhtes vajalikke meetmeid vastavalt määruse (EMÜ) nr 2847/93 artiklile 31.

Artikkel 11c

Välja arvatud nõukogu 18. detsembri 1997. aasta määrusega (EÜ) nr 88/98 (milles sätestatakse teatavad tehnilised meetmed Läänemere, Suur- ja Väike-Belti ja Sundi kalavarude kaitseks) [9] hõlmatud vetes ja olenemata artikli 1 lõikest 1 kohaldatakse artikleid 11, 11a ja 11b kõigis liikmesriikide suveräänsete õiguste või jurisdiktsiooni all kuuluvates vetes, ja väljaspool neid kohaldatakse kõnealuseid artikleid kõigi ühenduse kalalaevade suhtes."

2. Käesoleva määruse lisa lisatakse VIII lisana.

Artikkel 2

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 1. juulist 1998.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 8. juuni 1998

Nõukogu nimel

eesistuja

J. Cunningham

[1] EÜT C 118, 29.4.1994, lk 2.

[2] EÜT C 305, 31.10.1994, lk 83.

[3] EÜT C 393, 31.12.1994, lk 175.

[4] EÜT L 389, 31.12.1992, lk 1. Määrust on muudetud 1994. aasta ühinemisaktiga.

[5] EÜT L 132, 23.5.1997, lk 1.

[6] EÜT L 9, 15.1.1998, lk 1.

[7] EÜT L 276, 10.10.1983, lk 1. Määrust on viimati muudetud komisjoni määrusega (EÜ) nr 2945/95 (EÜT L 308, 21.12.1995, lk 18).

[8] EÜT L 261, 20.10.1993, lk 1. Määrust on viimati muudetud määrusega (EÜ) nr 686/97 (EÜT L 102, 19.4.1997, lk 1).

[9] EÜT L 9, 15.1.1998, lk 1.

--------------------------------------------------

LISA

VIII LISA

— Pikkuim-tuun : Thunnus alalunga

— Harilik tuun : Thunnus thynnus

— Suursilm-tuun : Thunnus obesus

— Vööttuun : Katsuwonus pelamis

— Atlandi pelamiid : Sarda sarda

— Kulduim-tuun : Thunnus albacares

— Tuun : Thunnus atlanticus

— Väiketuunid : Euthynnus spp.

— Tuun : Thunnus maccoyii

— Makrelltuunid : Auxis spp.

— Merilatikas : Brama rayi

— Odaninad ja marliinid : Tetrapturus spp.; Makaira spp.

— Purikalad : Istiophorus spp.

— Mõõkkalad : Xiphias gladius

— Makrellhaugid ja sairad : Scomberesox spp.; Cololabis spp.

— Kuldmakrellid : Coryphæna spp.

— Haid : Hexanchus griseus; Cetorhinus maximus; Alopiidae; Carcharhinidae; Sphymidae; Isuridae; Lamnidae

— Peajalgsed : kõik liigid

.

--------------------------------------------------